b"\n_START_ARTICLE_\nAustin Jackson\n_START_SECTION_\nLjubiteljska kariera\n_START_PARAGRAPH_\nLeta 1999 ga je revija Baseball America ozna\xc4\x8dila za najbolj\xc5\xa1ega 12-letnega igralca baseballa v dr\xc5\xbeavi, tri leta kasneje pa za najbolj\xc5\xa1ega 15-letnika. _NEWLINE_V svojem rodnem kraju je obiskoval srednjo \xc5\xa1olo Billy Ryan High School._NEWLINE_Jackson se je ukvarjal tudi s ko\xc5\xa1arko - Athlon Sports ga je ocenila kot 10. najbolj\xc5\xa1ega srednje\xc5\xa1olskega organizatorja igre v ZDA, po tem ko je v 3. letniku srednje \xc5\xa1ole dosegal po 22,5 to\xc4\x8dke, 5 skokov in 3 asistence na tekmo. Na igri\xc5\xa1\xc4\x8du za baseball je odbijal s povpre\xc4\x8djem 0,423, odbil pet doma\xc4\x8dih tekov in domov poslal 34 tekov. Baseball America ga je tokrat ocenila kot 14. najbolj obetavnega srednje\xc5\xa1olskega kandidata za nabor lige MLB.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\nNavkljub temu, da se je zavezal k igranju ko\xc5\xa1arke in baseballa na univerzi Georgia Tech, ga je ekipa New York Yankees izbrala v 8. krogu (skupno 259. izbiro) nabora lige MLB leta 2005. Z namenom, da ga prepri\xc4\x8dajo, da se odlo\xc4\x8di za poklicno igranje, so mu ob podpisu pogodbe ponudili 800,000 ameri\xc5\xa1kih dolarjev, kar je rekorden tovrsten bonus za igralca, izbranega v 8. krogu. _NEWLINE_V letih 2005\xe2\x88\x922009 je Jackson po\xc4\x8dasi napredoval \xc4\x8dez ni\xc5\xbeje podru\xc5\xbenice kluba. Po uvodnem naprezanju se je kmalu razvil v enega najobetavnej\xc5\xa1ih mladincev kluba.  V sezoni 2009 je bil po mnenju ocenjevalcev revije Baseball America najbolj obetaven igralec mo\xc5\xa1tva iz Bronxa._NEWLINE_Po koncu sezone 2009 je bil Jackson za za\xc5\xa1\xc4\x8dito pred naborom Rule 5 dodan na seznam 40-ih mo\xc5\xbe ekipe.\n_START_SECTION_\nDetroit Tigers\n_START_PARAGRAPH_\n9. decembra 2009 je bil v menjavi, ki je vklju\xc4\x8devala tri klube, poslan k ekipi Detroit Tigers, v New York pa je v zameno od\xc5\xa1el Curtis Granderson._NEWLINE_V sezono 2010 je Jackson (po mnenju Baseball Americe) vstopil kot 3. najbolj obetaven igralec kluba iz Detroita. _NEWLINE_V ligi MLB je prvi\xc4\x8d nastopil 5. aprila 2010 na tekmi proti ekipi Kansas City Royals. V petih odbijalskih nastopih je zabele\xc5\xbeil en udarec v polje. Svoj prvi doma\xc4\x8di tek je odbil 20 dni kasneje, dovolil pa mu ga je Colby Lewis, metalec kluba Texas Rangers. V prvem mesecu sezone je Jackson vodil ligo MLB v udarcih v polje (36) in si prislu\xc5\xbeil naziv Novinec meseca Ameri\xc5\xa1ke lige._NEWLINE_2. junija 2010 je na tekmi proti ekipi Cleveland Indians v 9. menjavi skorajda brezhibne tekme Armanda Galarrage Jackson ujel odbito \xc5\xbeogo za izlo\xc4\x8ditev odbijalca. Brezhibni tekmi je kasneje konec napravila zgre\xc5\xa1ena razsodba sodnika Jima Joycea. _NEWLINE_Po mnenju revije Baseball America' si je za svoje predstave v svoji novinski sezoni leta 2010 zaslu\xc5\xbeil mesto v njihovi postavi najbolj\xc5\xa1ih novincev lige tega leta. Enako priznanje mu je podelila tudi dru\xc5\xbeba Topps, ki vsako leto izdaja albume s karticami igralcev baseballa. _NEWLINE_15. novembra 2010 so bili razgla\xc5\xa1eni uradni rezultati glasovanja za Novinca leta Ameri\xc5\xa1ke lige tega leta. Jackson je kon\xc4\x8dal na drugem mestu, prehitel ga je le zaklju\xc4\x8devalec mo\xc5\xa1tva Texas Rangers, Neftali Feliz._NEWLINE_Za svojo igro med tednom od 29. avgusta do 4. septembra 2011 je Austin Jackson prejel nagrado Igralca tedna Ameri\xc5\xa1ke lige. Za dosego svoje prve tovrstne nagrade se je izkazal z odbijalskem povpre\xc4\x8djem 0,529, tremi udarci v polje za dve in tremi za tri baze, dvema doma\xc4\x8dima tekoma, petimi teki, poslanimi domov in trinajstimi lastnimi teki. Njegova ekipa je v tem tednu zbrala pet zmag in dva poraza ter tako pove\xc4\x8dala svoje vodstvo v Osrednji diviziji Ameri\xc5\xa1ke lige.  Po koncu te sezone je prejel nagrado Fielding Bible Award za najbolj\xc5\xa1ega obrambnega igralca sredine zunanjega polja v ligi MLB po mnenju poklicnih sabermetrikov._NEWLINE_5. aprila 2012 je ob Dnevu odprtja Jackson prevzel vlogo za\xc4\x8detnega odbijalca in igralca sredine zunanjega polja mo\xc5\xa1tva iz Detroita. Istega dne je v petih odbijalskih nastopih zabele\xc5\xbeil tri udarce v polje, domov poslal en tek ter zabele\xc5\xbeil \xc5\xa1e lasten tek. S polnimi bazami je v spodnjem delu 9. menjave z udarcem v polje za eno bazo poslal domov zmagoviti tek in svoji ekipi tako omogo\xc4\x8dil kon\xc4\x8dno zmago nad mo\xc5\xa1tvom Boston Red Sox s 3:2."